মোটরবাইক চালক হেলমেট পরেছেন কি না, কিংবা গাড়ি-বাইকের নথিপত্র আর পরীক্ষা করতে পারবেন না সিভিক ভলান্টিয়ারেরা। পাশাপাশি, তাঁদের হাতে লাঠি রাখার ‘অধিকার’ও থাকছে না। মধ্যমগ্রাম-কাণ্ডের পরদিন রবিবার এমনই সিদ্ধান্ত উত্তর ২৪ পরগনা জেলা পুলিশের।
মধ্যমগ্রামে শনিবার সিভিক ভলান্টিয়ারদের মারধরে স্কুটিচালকের মৃত্যুর অভিযোগের পর এদিন জেলার বিভিন্ন থানায় সিভিক ভলান্টিয়ারদের আচার-আচরণের পাঠ দিয়েছে পুলিশ। পুলিশ সুপারের নির্দেশেই এই সিদ্ধান্ত বলে খবর। অবশ্য মধ্যমগ্রাম থানার অধীনে থাকা সিভিক ভলান্টিয়ারদের পাঠ দেওয়া হয়নি। সূত্রের খবর, জনরোষের ভয়ে তাঁদের জেলার অন্য থানায় পাঠিয়ে দেওয়া হয়েছে। দিনভর তাঁদের মোবাইল ফোনও ‘সুইচড অফ’ ছিল। অন্যদিকে, শনিবার ঘটনাস্থলে থাকা সিভিক ভলান্টিয়ারদের অন্য থানায় রাখা হয়েছে। 
সূত্রের খবর, এদিন বিভিন্ন থানার তরফে সিভিক ভলান্টিয়ারদের স্পষ্ট নির্দেশ দেওয়া হয়, বাইক আরোহীর হেলমেট কিংবা নথিপত্র আছে কি না, কোনও গাড়িতে চালক-যাত্রী সিটবেল্ট পড়েছেন কি না, সেসব পরীক্ষা তাঁরা করবেন না। রাস্তায় যান চলাচল স্বাভাবিক রাখাই কেবল তাঁদের দায়িত্ব। লাঠি হাতে নিয়েও আর যান শাসন করা যাবে না। প্রশ্ন উঠেছে, মধ্যমগ্রাম-কাণ্ডের প্রেক্ষিতেই কি এই পাঠদান। যদিও জেলার অতিরিক্ত পুলিশ সুপার অভিজিৎ বন্দ্যোপাধ্যায় তা মানতে চাননি। তাঁর দাবি, ‘‘এটি আমাদের নিয়মিত প্রক্রিয়ারই অঙ্গ।’’  
প্রসঙ্গত, সিভিক ভলান্টিয়ারদের ‘ঔদ্ধত্যে’ তাঁরা বিপাকে পড়ছেন বলে পুলিশেরই একাংশ অভিযোগ করেছেন। এক পুলিশ আধিকারিকের কথায়, ‘‘পথনিয়ম ভাঙলে আমাদের কাছে আনার আগে সিভিক ভলান্টিয়াররা অনেক সময়েই পথচারীর সঙ্গে খারাপ ব্যবহার করেন। কখনও সখনও তাঁরা যা খুশি করে বেড়ান। এতে জনরোষ তৈরি হচ্ছে।’’এদিন বিভিন্ন জায়গায় সেই রোষ লক্ষ্য করা গিয়েছে। রাস্তায় বেরিয়ে পথচলতি মানুষ যেখানেই সিভিক ভলান্টিয়ারদের দেখেছেন, তাঁদের লক্ষ্য করে কটূক্তি করেছেন। মধ্যমগ্রাম থানা এলাকায় অবশ্য এদিন একজন সিভিক ভলান্টিয়ারকেও চোখে পড়েনি।